钦定古今图书集成/方舆汇编/边裔典/第060卷 > 唐
## 钦定古今图书集成/方舆汇编/边裔典/第060卷 > 唐

### 高祖武德 年朱俱波国遣使朝贡

按《唐书高祖本纪》，不载。按《西域传》：“朱俱波亦名朱
俱槃，汉子合国也。并有西夜、蒲犁、依耐、德若四种地，
直于阗西千里，葱岭北三百里，西距渴盘陀北九百
里，属疏勒南三千里女国也。胜兵二千人。尚浮屠法，
文字同婆罗门。”

按杜氏《通典》，“朱俱波，后魏时通焉。亦名朱居槃国，汉
子合国也。”今并有汉西夜、蒲犁、依耐、德若四国之地。
在于阗国西千馀里，其西至渴槃国，南至女国三千
里，北至疏勒九百里，东至葱岭二百里。其王本疏勒
国人。宣帝永平中，朱居槃国遣使朝贡。其人言语与
于阗相似，其间小异，人貌多同华夏，亦类疏勒。大唐
武德以后。亦频遣使朝贡。

《洛阳伽蓝记》：“朱驹波国，人民山居，五果甚丰，食则麦
麸，不立屠杀，食肉者以自死肉。风俗言音与于阗相
佀，文字与婆罗门同。其国疆界可五日行遍

后汉

车离国后汉时臣服大月氏。

按《后汉书西域传》：“车离国居沙奇城，在天竺东南三
千馀里，大国也。其土气物类与天竺同。列城数十，皆
称王。大月氏伐之，遂臣服焉。男女皆长八尺，而怯弱，
乘象、骆驼，往来邻国。有寇，乘象以战。”